b'\n_START_ARTICLE_\nDustin Lance Black\n_START_SECTION_\nKarriere\n_START_PARAGRAPH_\nI 2000 skrev og regisserte Black The Journey of Jared Price, en romantisk homofilm, og kortfilmen Something Close to Heaven. I 2001 b\xc3\xa5de regisserte han og var med i dokumentaren On the Bus, om en busstur i Nevada, og seansen Burning Man. Black vokste opp som mormoner og ble ansatt som den eneste med slik bakgrunn til dramaserien Big Love p\xc3\xa5 HBO, om en polygam familie. Han har skrevet for alle sesongene, og bidratt i staben som forfatter, co-produsent m.m._NEWLINE_Black bes\xc3\xb8kte San Francisco tidlig p\xc3\xa5 1990-tallet, da aids herjet i byens homomilj\xc3\xb8er. Black sa at \xc2\xabhistorien om Harvey var omtrent det eneste som gave h\xc3\xa5p der p\xc3\xa5 den tiden.\xc2\xbb Han hadde f\xc3\xb8rst sett Rob Epsteins dokumentar The Times of Harvey Milk da han gikk p\xc3\xa5 college, og tenkte da \xc2\xabjeg vil s\xc3\xa5 gjerne gj\xc3\xb8re noe med dette, hvorfor har ingen gjort noe med dette?\xc2\xbb I tre \xc3\xa5r gjorde han seg kjent med Milks liv, og m\xc3\xb8tte Cleve Jones og Anne Kronenberg som var Milks tidligere hjelpere, i tillegg til San Franciscos tidligere ordf\xc3\xb8rer Art Agnos, og begynte deretter \xc3\xa5 skrive manus til en spillefilm om Milks liv. Black skrev manuset til Milk uten noen kontrakt, men han viste det til Cleve Jones, som sendte det videre til sin venn Gus Van Sant, som tegnet seg p\xc3\xa5 som regiss\xc3\xb8r for filmen. Black er en gammel venn av Milk-produsent Dan Jinks, som ble med p\xc3\xa5 filmprosjektet etter at han f\xc3\xb8rst hadde ringt for \xc3\xa5 gratulere Black, og da oppdaget at det ikke var avtale med noen produsent for filmen._NEWLINE_22. februar 2009 vant Dustin Lance Black Oscar Best Original Screenplay for Milk, der takketalen hans ble s\xc3\xa6rlig kjent._NEWLINE_Black skrev manuset til spillefilmen J. Edgar, en biografisk film som kom ut i 2011 og ble regissert av Clint Eastwood og hadde Leonardo DiCaprio i hovedrollen._NEWLINE_I 2011 skrev Black teaterstykket 8, som gjengir de faktiske hendelser i rettssaken og vitneutsagnene som f\xc3\xb8rte til at Californias lovframlegg 8 ble omst\xc3\xb8tt. Han skrev stykket da retten ikke gav tillatelse til at rettssaken ble filmet, da han \xc3\xb8nskte \xc3\xa5 gi alle muligheten til \xc3\xa5 f\xc3\xa5 ta del i det som faktisk foregikk i rettssalen. Til \xc3\xa5 skrive stykket  brukte han de originale utskriftene fra rettssaken, presseartikler og f\xc3\xb8rsteh\xc3\xa5ndsintervjuer av de involverte parter. "8" ble f\xc3\xb8rst satt opp p\xc3\xa5 Eugene O\'Neill Theatre i New York City den 19. september 2011, og ble senere vist for resten av verden gjennom YouTube, fra Ebell-teateret i Los Angeles den 3. mars 2012._NEWLINE_"The American Foundation for Equal Rights" (AFER) og Broadway Impact, som sponser "8", har n\xc3\xa5 utgitt og lisensiert stykket slik at det kan fremf\xc3\xb8res over hele USA p\xc3\xa5 universiteter, h\xc3\xb8yskoler m.m. gratis._NEWLINE_Black spiller seg selv i dokumentaren Hollywood to Dollywood fra 2012.\n_START_SECTION_\nPrivat\n_START_PARAGRAPH_\nBlack vokste opp i Texas, f\xc3\xb8r han som 13-\xc3\xa5ring flyttet til California med familien. Han sto \xc3\xb8verst p\xc3\xa5 listen over innflytelsesrike homofile i juni/juli-utgaven av The Advocate- "Forty under 40" i 2009. Han prydet forsiden. Han var en av frontfigurene i New Yorks Pride Parade i 2009, sammen med Anne Kronenberg og Cleve Jones._NEWLINE_Den 24. januar 2012 d\xc3\xb8de Blacks bror Marcus av kreft._NEWLINE_Black bor i London sammen med den engelske stuperen Tom Daley. Forholdet ble allment kjent i mai 2014, da de opptr\xc3\xa5de offentlig som par for f\xc3\xb8rste gang.'